تاند: ( سې شنبه، د حوت ۲ ) د طالبانو رژیم د افغانستان د کتابونو له بازارونو د دوی پر مزاج د نابرابرو کتابونو را ټولول شدید کړي۔

د طالبانو د اطلاعاتو او فرهنګ وزارت نشراتي مرستیال مهاجر فراهي په دې اړه د یوه کمیسون مشري پر غاړه اخیستې، چې له بازاره د هغو کتابونو راټولول چټک کړي، چې د طالبانو نه خوښیږي او د « اسلامي او افغاني ارزښتونو» خلاف یې بولي۔

د طالبانو تر کنټرول لاندې باختر خبري اژانس ویلي، چې پرون هم یاد شوي کمیسون د فراهي په مشرۍ غونډه کړې او د ځینو هغو کتابونو پر ټولولو یې ټینګار کړی، چې دوی منع ګرځولي دي۔

سرچینې د دغو کتابونو نومونه نه دي اخیستي۔

د طالبانو له نظره ډېری هغه شیان، چې د دوی نه خوښيږي، د «اسلامي او افغاني ارزښتونو» د مخالفت نوم ور باندې ایښودل کیږي۔

طالب چارواکي بیا د خپلو دغو کړنو دفاع کوي او وایي، چې دوی اسلامي نظام حاکم کړی او دا یې دنده ده، څو هغه کتابونه، کړنې، فعالیتونه او نورې کړنې چې د دوی په باور« اسلامي نظام» ننګوي، منع او مخنیوی یې وکړي